[{"text_idx": "#000001", "text": "Wythnos Gofalwyr: Rwyf wedi canfod bod Melo o gymorth mawr wrth roi ffyrdd i mi ganoli fy hun"}, {"text_idx": "#000002", "text": "Fy enw i yw Vicky, ac rwy\u2019n Ofalwr. Mae hyn bob amser wedi teimlo\u2019n rhyfedd i mi ei ddweud, ac mae\u2019n dal yn rhyfedd ei ysgrifennu, am fy mod wedi teimlo o\u2019r blaen nad oes gennyf \u2018hawl\u2019 na fy mod yn \u2018deilwng\u2019 o gael fy ngalw\u2019n Ofalwr. Mae gan fy mhartner, yr wyf yn gofalu amdano, broblemau iechyd meddwl, felly mae\u2019n gallu cerdded o gwmpas a gwneud pethau drosto\u2019i hun. Rwyf bob amser wedi meddwl am ro\u0302l Gofalwr fel rhywun sy\u2019n siopa i rywun oherwydd na allant gerdded, neu eu hymolchi yn y gwely am eu bod yn gaeth i\u2019r gwely. Nid yw hyn yn wir o gwbl."}, {"text_idx": "#000003", "text": "Ces i fy nghyfeirio at Hafal, elusen iechyd meddwl yng Nghymru sy\u2019n cefnogi pobl sy\u2019n dioddef afiechyd meddwl difrifol, gan fy meddyg teulu tua 18 mis yn o\u0302l, i mi fy hun a\u2019r teulu. Gyda chefnogaeth sefydliadau a sgyrsiau, mae wedi gwneud i mi sylweddoli fy mod yn Ofalwr."}, {"text_idx": "#000004", "text": "Cofrestrais fel Gofalwr trwy fy meddyg teulu, ac rwyf hefyd wedi cael cefnogaeth gan yr Ymddiriedolaeth Gofalwyr a Hafal trwy sgyrsiau ar y ffo\u0302n, gwybodaeth trwy\u2019r post, grantiau a dolenni i wefannau. Mae gwybodaeth a chymorth ar gael, ond mae angen gwybod ble i ddod o hyd iddynt. Mae Melo hefyd wedi bod yn gefnogaeth wych i fy iechyd meddwl fy hun, gan fy nghyfeirio at weithgareddau lleol neu ddefnyddio\u2019r offer ar eu gwefan i\u2019m helpu os ydw i\u2019n cael diwrnod gwael."}, {"text_idx": "#000005", "text": "Ynghyd a\u0302\u2019r holl gefnogaeth anhygoel rwyf wedi\u2019i chael, mae anawsterau wedi bod. Mae ochr \u2018gwaith papur\u2019 pethau wedi bod yn heriol i mi. Nid oes gennyf hawl i Lwfans Gofalwr oherwydd rhai blychau nad wyf yn eu ticio. Mae hyn yn golygu na allaf hawlio rhai o\u2019r grantiau ariannol sydd ar gael i ofalwyr di-da\u0302l. Ac mae hynny\u2019n anodd. A yw hyn yn golygu nad wyf yn gofalu am fy mhartner yr un ffordd a\u0302 rhywun arall?"}, {"text_idx": "#000006", "text": "Un o\u2019r heriau niferus yr wyf wedi\u2019i hwynebu yw fy nghyfathrebu fy hun ar ran fy mhartner. Mae wedi siarad a\u0302\u2019i feddyg teulu sawl gwaith, yn ogystal a\u0302 chlinig iechyd meddwl difrifol. Nid wyf erioed wedi gallu siarad ag unrhyw un am ei iechyd meddwl na\u2019r hyn sydd ei angen arno. Fi sy\u2019n ei adnabod orau, ac yn gweld ei fywyd o ddydd i ddydd a sut nad yw iechyd meddwl byth yr un peth o un diwrnod i\u2019r llall. Yn anffodus, nid yw wedi cael y cyfeirio y dylai fod wedi\u2019i roi, oherwydd byddai\u2019n ceisio dangos bod popeth yn iawn wrth siarad a\u0302 gweithiwr gofal iechyd proffesiynol, yn lle dweud sut beth yw ei ddyddiau mewn gwirionedd. Pe bawn i\u2019n gallu cael y sgwrs honno wrth ei ochr, fel grw\u0302p, byddai pethau\u2019n wahanol iawn. Mae hon wedi bod yn un o\u2019r heriau mwyaf rhwystredig."}, {"text_idx": "#000007", "text": "Ochr yn ochr ag anawsterau iechyd meddwl fy mhartner a bod yn Ofalwr iddo, rwyf hefyd yn dioddef gyda fy iechyd meddwl fy hun. Mae gen i orbryder a PTSD, ac rwy\u2019n mynd ar fy ffordd fy hun i gael help, megis ceisio cwnsela. Er fy mod yn cael dyddiau da, byddaf hefyd yn cael dyddiau pan fyddaf wedi fy llethu. Rwyf wedi canfod bod Melo o gymorth mawr wrth roi ffyrdd i mi ganoli fy hun. Rwyf hefyd, dros amser, wedi dod o hyd i ffyrdd o helpu i wella a chynnal fy lles meddwl fy hun. Rwyf wrth fy modd yn darllen llyfrau hanes a theimlo\u2019r llyfr yn fy nwylo, a chaniata\u0301u i\u2019m meddwl grwydro i fyd gwahanol. Rwyf hefyd wedi mwynhau creu rhandir bach yn fy ngardd, ac yn teimlo tawelwch meddwl pan fyddaf allan yn yr awyr iach, a gweld planhigion yn tyfu (er ddim mor hapus gyda\u2019r gwlithod!) Rwyf hefyd wedi dechrau cyflwyno rhywfaint o ymwybyddiaeth ofalgar i\u2019m hwythnos os gallaf, o 5 munud o dechnegau anadlu i ysgrifennu fy holl feddyliau a theimladau ar bapur neu ddyddlyfr. Dydw i ddim yn rhoi pwysau ar fy hun i wneud y pethau hyn, ond yn teimlo pan fydd angen rhywfaint o amser arnaf ac rwy\u2019n gallu eu gwneud, yna rwy\u2019n gwneud hynny."}, {"text_idx": "#000008", "text": "Rwyf wedi dysgu cymaint ar fy siwrnai fer o fod yn ofalwr, a gobeithio y gallaf helpu i wneud newidiadau i ochr lai teg rhai systemau penodol. Y peth pwysicaf yw bod fy mhartner yn hapus, gallwn weld ffordd ymlaen gydag arweiniad gwasanaethau anhygoel a, ni waeth beth, mae yna gymuned anhygoel o ofalwyr allan yna sydd i gyd yn gwneud yr un peth (boed hynny a\u0302 tha\u0302l ai peidio!)... Gofalu."}, {"text_idx": "#000009", "text": "I weld cynghorion ac adnoddau am lesiant, ewch i\u2019n sianeli cyfryngau cymdeithasol a dysgu mwy!"}]